Xinjangi kohus mõistis hauarüüstamises süüdi tuntud tiibeti aktivisti ja filantroobi, määrates talle 15 aasta pikkuse vanglakaristuse.    42-aastase kunstikollektsionääri ja keskkonnakaitsja Karma Samdrupi advokaadi sõnul kasutati tema kliendi ülekuulamisel vägivalda, vahendas uudisteagentuur AFP.    «Ta ütleb, et on süütu ning Xinjiangi politsei  kasutas tema vastu valetõendeid ja piinamist,» kommenteeris kaitsja esindaja, kelle kinnitusel kaebab Samdrup kohtu süüdimõistva otsuse edasi. «Tiibetlased ei puutu kirste ega laipe, haudade röövimine on nende jaoks tabu.»    Samdrupi süüdistati juba 1998. aastal hauarüüstamises, kuid hiljem süüdistusest loobuti. Jaanuaris peeti aga Samdrup uuesti kinni ning teda süüdistati taas iidsest hauast pärit vaiba ning kirstu ostmises.    New York Timesi väitel võidi Samdrup süüdi mõista, kuna ta  kaitses südilt oma kahte venda, kes süüdistasid Chamdo prefektuuri korrakaitseametnikku ebaseaduslikus küttimises. Üks vendadest määrati 21 kuuks sunnitööle rahvusliku julgeoleku ohustamise pärast, teine ootab endiselt kohtupidamist.    Võimud pole Samdrupi süüdistusi kommenteerinud, kuid Tiibeti eksiilvalitsus on kutsunud Pekingit üles Samdrup ja teised puhta südametunnistusega vangid vabastama.    «Samdrup on kohutavalt kannatanud ja meie arvates peaks tal olema õigus õiglasele  kohtupidamisele,» ütles eksiilvalitsuse esindaja Thubten Samphel AFP-le.    Postimees